นายกรัฐมนตรี ตรวจราชการและพบปะชาวสมุทรปราการและนนทบุรี เพื่อรับฟังปัญหาและวางแนวทางการบริหารจัดการน้ำที่ยั่งยืน พร้อมยืนยันไม่ได้มาเคลื่อนไหวทางการเมือง
นายกรัฐมนตรี ตรวจราชการและพบปะประชาชนที่จังหวัดสมุทรปราการและนนทบุรี เพื่อรับฟังปัญหาและวางแนวทางการบริหารจัดการน้ำที่ยั่งยืน พร้อมยืนยันไม่ได้มาเคลื่อนไหวทางการเมืองพล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ลงพื้นที่ตรวจราชการจังหวัดสมุทรปราการและจังหวัดนนทบุรี ซึ่งจุดแรก นายกรัฐมนตรี ลงพื้นที่อำเภอพระประแดง จังหวัดสมุทรปราการ โดยทันทีที่เดินทางถึงนายกรัฐมนตรีได้สักการะพระบรมราชานุสาวรีย์ พระบาทสมเด็จพระพุทธเลิศหล้านภาลัย ณ ที่ว่าการอำเภอพระประแดง จากนั้นเยี่ยมชมตลาดพระประแดง โดยทักทายและพูดคุยกับพ่อค้าแม่ค้าและประชาชนที่มาจับจ่ายซื้อของในตลาด พร้อมสอบถามราคาสินค้าและกล่าวว่าราคามีขึ้นมีลงตามราคาตลาด ไม่ใช่เป็นเพราะเศรษฐกิจไม่ดี พร้อมแนะนำพ่อค้าแม่ค้าให้ซื้อสินค้ามาขายแต่พอดีเพื่อไม่ให้เหลือตกค้าง ประชาชนจะได้ซื้อของสดมีคุณภาพทุกวัน โดยพ่อค้าแม่ค้าและประชาชนที่มาเดินซื้อของต่างให้ความสนใจเข้ามาทักทายและมอบดอกไม้ให้กับนายกรัฐมนตรีนายกรัฐมนตรี เดินทางต่อมายังสวนสุขภาพลัดโพธิ์ เพื่อพบประชาชน พร้อมกล่าว่า วันนี้ไม่ได้มาเคลื่อนไหวทางการเมือง และไม่ได้มุ่งหวังสิ่งอื่น นอกจากการมาดูความเป็นอยู่ และมารับฟังปัญหาจากประชาชนเพื่อจะได้แก้ไขได้อย่างตรงจุด โดยเฉพาะเรื่องปัญหาปากท้อง การบริหารจัดการน้ำ ที่ต้องสามารถแก้ปัญหาน้ำท่วม ภัยแล้ง และรักษาระบบนิเวศได้ โดยทุกอย่างต้องมีการพัฒนาตามลำดับและต้องมีการใช้งบประมาณในการพัฒนาให้มีกลไกการบริหารจัดการน้ำที่สมบูรณ์ ตามแนวทางพระราชดำริของพระบาทสมเด็จพระปรมินทรมหาภูมิพลอดุลยเดช บรมนาถบพิตร โดยที่พระประแดงมีคลองลัดโพธิ์ เป็นส่วนสำคัญที่ช่วยบรรเทาอุทกภัย นอกจากนี้ต้องเร่งพัฒนาด้านอุตสาหกรรม เกษตรกรรม การท่องเที่ยวเชิงระบบนิเวศ และแก้ปัญหาการจราจรติดขัด ที่ได้มีการเปิดรถไฟฟ้าเพื่ออำนวยความสะดวกด้านการเดินทางจากนั้นได้เยี่ยมชมการจัดแสดงผลการดำเนินงานตามนโยบายของรัฐบาล รวมถึงตรวจเยี่ยมการบริหารจัดการระบายน้ำคลองลัดโพธิ์อันเนื่องมาจากพระราชดำริ ซึ่งเป็นจุดสุดท้ายสำหรับภารกิจในช่วงเช้านี้ ส่วนภารกิจในช่วงบ่าย นายกรัฐมนตรีจะพบประชาชน และเยี่ยมชมการดำเนินกิจกรรมร้านค้าชุมชน ที่จังหวัดนนทบุรี